2.

Predkladacia správa

	Vyhodnotenie bezpečnostnej situácie z hľadiska vývoja drogovej scény v roku 2004 sa na rokovanie vlády Slovenskej republiky predkladá v zmysle Plánu práce vlády Slovenskej republiky na rok 2005 schváleným uznesením vlády Slovenskej republiky č. 1232/2004. Jeho cieľom je podať základný prehľad o situácii na drogovej scéne a poukázať na závažnosť a nebezpečnosť organizovanej drogovej trestnej činnosti.
	Materiál sa skladá z piatich častí. V úvodnej časti sa okrem všeobecnej charakteristiky globálneho charakteru uvádzajú i základné činnosti v oblasti legislatívy, na ktorých sa Slovenská republika podieľala v rámci Európskej únie. V druhej časti sú vytypované základné trendy vývoja drogovej scény tak, ako sa prejavili v roku 2004, a to v oblasti výroby, transportu a distribúcie drog, ako aj základné trendy v zneužívaní, prípadne výrobe jednotlivých drog podľa ich zastúpenia na slovenskom drogovom trhu. V ďalších častiach sa a charakterizujú páchatelia drogových trestných činov a uvádza sa stručný prehľad situácie v jednotlivých regiónoch Slovenska. Záver obsahuje informácie o medzinárodnej a vnútroštátnej spolupráci a  prioritách Ministerstva vnútra Slovenskej republiky v oblasti boja proti drogám na rok 2005 ktoré sú plne kompatibilné s prioritami Európskej únie v tejto oblasti.
	Materiál nemá ekonomický, finančný, environmentálny vplyv ani vplyv na zamestnanosť a podnikateľské prostredie.